หุ้นเอเชียเปิดลบ วิตก “พาวเวล” มองทิศทางศก.สหรัฐทรุดหนัก-ตัวเลขว่างงานสูง
หุ้นเอเชียเปิดลบ วิตก "พาวเวล" มองทิศทางศก.สหรัฐทรุดหนัก-ตัวเลขว่างงานสูง
หุ้นเอเชียเปิดลบ วิตก "พาวเวล" มองทิศทางศก.สหรัฐทรุดหนัก-ตัวเลขว่างงานสูง
17 ก.ย. 2563

ผู้สื่อข่าวรายงานว่า ตลาดหุ้นเอเชียปรับตัวลงในเช้าวันนี้ หลังจากนายเจอโรม พาวเวล ประธานธนาคารกลางสหรัฐ (เฟด) ได้แสดงความกังวลเกี่ยวกับทิศทางเศรษฐกิจและสถานการณ์ตลาดแรงงานของสหรัฐ
โดย ดัชนี SSE Composite ตลาดหุ้นจีนเปิดวันนี้ที่ 3,277.32 จุด ลดลง 6.6 จุด, -0.2% ดัชนี NIKKEI 225 ตลาดหุ้นญี่ปุ่นเปิดวันนี้ที่ 23,416.62 จุด ลดลง 58.91 จุด, -0.25% ดัชนี HSI ตลาดหุ้นฮ่องกงเปิดวันนี้ที่ 24,676.41 จุด ลดลง 49.22 จุด, -0.20% ดัชนี TAIEX ตลาดหุ้นไต้หวันเปิดวันนี้ที่ 12,920.15 จุด ลดลง 56.61 จุด, -0.44% ดัชนี KOSPI ตลาดหุ้นเกาหลีใต้เปิดวันนี้ที่ 2,430.77 จุด ลดลง 5.15 จุด, -0.21% ดัชนี FTSE STI ตลาดหุ้นสิงคโปร์เปิดวันนี้ที่ 2,503.54 จุด ลดลง 1.61 จุด, -0.06% ดัชนี FBMKLCI ตลาดหุ้นมาเลเซียเปิดวันนี้ที่ 1,541.14 จุด เพิ่มขึ้น 9.86 จุด, +0.64%
ทั้งนี้ คณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) มีมติคงอัตราดอกเบี้ยระยะสั้นที่ระดับ 0.00-0.25% และส่งสัญญาณว่าจะคงอัตราดอกเบี้ยจนถึงปี 2566 นอกจากนี้ คณะกรรมการเฟดยังมีมุมมองที่ดีขึ้นต่อเศรษฐกิจสหรัฐในปีนี้ โดยคาดว่าเศรษฐกิจสหรัฐจะหดตัวลง 3.7% ในปีนี้ จากเดิมที่คาดว่าจะหดตัว 6.5%
อย่างไรก็ดี นายพาวเวลได้แสดงความกังวลเกี่ยวกับภาวะเศรษฐกิจของสหรัฐในระหว่างการแถลงข่าวต่อสื่อมวลชน โดยกล่าวว่า กิจกรรมทางเศรษฐกิจของสหรัฐยังคงอยู่ในระดับต่ำกว่าช่วงก่อนเกิดการแพร่ระบาดของไวรัสโควิด-19 และทิศทางเศรษฐกิจในวันข้างหน้ายังคงมีความไม่แน่นอนที่สูงมาก
นอกจากนี้ นายพาวเวลยังกล่าวด้วยว่า แม้ตัวเลขการจ้างงานเริ่มฟื้นตัวเนื่องจากประชาชนเริ่มกลับเข้าทำงาน แต่อัตราว่างงานที่ระดับ 8.4% ในเดือนส.ค.ยังถือว่าสูงมาก และคาดว่าอัตราว่างงานอาจจะสูงกว่าข้อมูลที่เจ้าหน้าที่รายงานอยู่ประมาณ 3% เมื่อพิจารณาจากอัตราการมีส่วนร่วมในกำลังแรงงาน (labor force participation) ที่ปรับตัวลดลง
ทั้งนี้ การเพิ่มมาตรการสนับสนุนด้านการคลังยังคงจำเป็นต่อการฟื้นฟูเศรษฐกิจ เนื่องจากอัตราว่างงานยังคงอยู่ในระดับที่สูงมาก